**Мотиви**

**към проекта на Закон за изменение и допълнение на Закона за фуражите**

Законът за фуражите урежда изискванията към фуражите, мерките и условията за осигуряване хигиена на фуражите и тяхната безопасност, опаковане, етикетиране, предлагане на пазара, включително рекламиране; изискванията към всички етапи на производство, преработка, търговията, включително употребата на фуражите; правата и задълженията на лицата, които произвеждат или търгуват с фуражи; основните правила за извършване на официален контрол с цел верификация на съответствието с нормативните изисквания; функциите и правомощията на професионалните организации на производителите и търговците на фуражи. Фуражите могат да бъдат под формата на фуражни суровини, комбинирани фуражи, фуражни добавки, премикси или медикаментозни фуражи, съгласно разпоредбата на съображение 3 от Регламент (ЕО) № 767/2009 на Европейския парламент и на Съвета от 13 юли 2009 г. относно пускането на пазара и употребата на фуражи, за изменение на Регламент (ЕО) № 1831/2003 на Европейския парламент и на Съвета, за отмяна на Директива 79/373/ЕИО на Съвета, Директива 80/511/ЕИО на Комисията, директиви 82/471/ЕИО, 83/228/ЕИО, 93/74/ЕИО, 93/113/ЕО и 96/25/ЕО на Съвета, както и на Решение 2004/217/ЕО на Комисията (Регламент (ЕС) № 767/2009).

С проекта на Закон за изменение и допълнение на Закона за фуражите се цели:

1. Гарантиране прилагането на Регламент (ЕС) 2019/4 на Европейския парламент и на Съвета от 11 декември 2018 г. относно производството, пускането на пазара и употребата на медикаментозни фуражи, за изменение на Регламент (ЕО) № 183/2005 на Европейския парламент и на Съвета и за отмяна на Директива 90/167/ЕИО на Съвета (Регламент (ЕС) 2019/4), който ще се прилага от 28 януари 2022 г. Промяната на Закона за фуражите е продиктувана от промяната в обхвата на законодателството за медикаментозните фуражи по отношение на други части от законодателството за фуражите и на законодателството за ветеринарномедицинските продукти (ВМП), оценка на връзката между приложението на ВМП и приложението на медикаментозните фуражи, както и оценка на различните начини за приложение на ВМП по отношение на безопасността и ефективността. До приемането на регламента, медикаментозните фуражи бяха регулирани от Директива на Съвета от 26 март 1990 г. относно определяне на условията, регулиращи подготовката, пускането на пазара и употребата на медикаментозни фуражи в Общността (Директива 90/167/ЕИО) въведена в националното законодателство от Наредба № 1 от 2014 г. за изискванията за производството и/или търговията с медикаментозни фуражи и/или с междинни продукти за производството им (ДВ. бр. 26 от 2014 г.) (Наредба № 1 от 2014 г.).

Промяната на действащия Закон за фуражите е необходима, за да се осигури прилагането на хармонизирани правила за кръстосано замърсяване, които да се прилагат в целия Европейски съюз (ЕС), както и издаването на рецепта за производство на медикаментозни фуражи от ветеринарния лекар, лекуващ животните, предвид отговорността му да определи какво е необходимо за лечението на животните и дали има съвместимост между отделни лекарствени продукти. Въвежда се забраната за превантивна употреба на антибиотици в медикаментозните фуражи.

Правилата относно медикаментозните фуражи имат значително влияние върху отглеждането и развъждането на животни (включително животни, които не се отглеждат за производство на храни) и върху производството на продукти от животински произход, които водят до засилване на ефективното функциониране на вътрешния пазар и за изрично предоставяне на възможност за лечение на животни, които не се отглеждат за производство на храни, с медикаментозни фуражи.

Разпоредбите на Регламент (ЕС) 2019/4 отразяват приоритетите, заложени в Европейския единен план за действие в областта на здравеопазването срещу антимикробната резистентност (AMР), приет през юни 2017 г. от Европейската комисия, който следва подхода „Едно здраве“ (признавайки взаимовръзката между здравето на хората, здравето на животните и околната среда).

Приложното поле на Регламент (ЕС) 2019/4 обхваща производството, пускането на пазара и употребата на медикаментозни фуражи за домашни любимци и животни, отглеждани за производството на храни в рамките на Съюза. Медикаментозните фуражи обикновено се използват за лечение на болести при големи групи животни, по-специално при свине и птици. Съществува определена зависимост между производствените стандарти и качеството на лечението с медикаментозни фуражи. Високите стандарти гарантират добро хомогенно разпределение на лекарствения продукт във фуража и добра съвместимост, а в резултат на това — добре дозирано и ефикасно лечение на животното с минимален неизбежен пренос на лекарствения продукт в нецелеви фуражи. Регламентът не се прилага за ветеринарни лекарствени продукти, които се използват, като лекарствена съставка в медикаментозните фуражи (наричани по-рано „медикаментозни премикси“) и са предмет на законодателството в областта на ветеринарните лекарствени продукти. С регламента се определят правила за производството, състава, пускането на пазара и употребата на медикаментозни фуражи свързани с:

• одобрението и регистрацията на обектите, в които се произвеждат и търгуват медикаментозни фуражи;

• изискванията за издаване на ветеринарна рецепта издадена само от ветеринарен лекар след извършен преглед на здравословното състояние на животните;

• забрана за реклама на медикаментозни фуражи;

• забрана за превантивна употреба на медикаментозни фуражи;

• събирането и обезвреждането на медикаментозни фуражи и/или на междинни продукти за производството им, които не са използвани.

Въвежда се система за събиране и обезвреждане на неизползваните междинни продукти и медикаментозни фуражи или такива с изтекъл срок на годност, като организацията за това и извършването на дейността е на производителя/търговеца на медикаментозния фураж. Върху опаковката на медикаментозния фураж е предвидено да има посочен безплатен телефонен номер и място, където се събират неизползваните медикаментозни фуражи и/или междинни продукти за производството им. Предвидено е с цел информираност и прозрачност настоящите данни да бъдат публично достъпни на електронната страница на Българска агенция по безопасност на храните.

Прилагат се общите изисквания за производство, определени в Регламент (ЕО) № 183/2005 на Европейския парламент и на Съвета от 12 януари 2005 г. за определяне на изискванията за хигиена на фуражите (Регламент (ЕО) № 183/2005). Освен това медикаментозни фуражи могат да се произвеждат само от ветеринарни лекарствени продукти, разрешени от законодателството в областта на ветеринарните лекарствени продукти. Също така с регламента се определят правила за одобряване на оператори във фуражния сектор и правила, които е необходимо те да спазват, за да произвеждат медикаментозни фуражи. С регламента се определят правила за хомогенно включване на ветеринарни лекарствени продукти в медикаментозните фуражи и изисквания, целящи да се избегне неизбежен пренос на ветеринарни лекарствени продукти в нецелеви фуражи. По отношение на етикетирането се прилагат общите разпоредби, определени в Регламент (ЕО) № 767/2009, допълнени от специфичните предвидени в Регламент (ЕС) 2019/4. Предвидени са специфични правила за предписване, за валидност на рецептата в рамките само на един курс на лечение и се съхранява за срок от 5 години, за употребата на медикаментозни фуражи със съдържание на антимикробни продукти за животни, отглеждани за производството на храни, и за количеството медикаментозен фураж, необходим за лечението на животните Производителите, доставчиците и използващите медикаментозни фуражи трябва да водят дневни регистри за ефективно проследяване на тези фуражи с цел проследяване на използваните ветеринарни лекарствени продукти.

По отношение на ветеринарни лекарствени продукти, за които има разрешение на национално равнище, в регламента се определят правила за вътрешната търговия в Съюза с медикаментозни фуражи, за да се избегне нарушаване на конкуренцията.

Допълват се процедурите за регистрация и одобрение на национално ниво разписани в Закона за фуражите за регистрация и одобрение на обекти, съгласно Регламент (ЕО) № 183/2005 с включването на обектите на операторите, които работят в сектора на производството и търговията на медикаментозни фуражи, включително и с мобилни смесители.

Съгласно чл. 22 от Регламент (ЕС) 2019/4 държавите членки трябва да установят система от санкции, приложими при нарушение на настоящия регламент, и да се вземат всички мерки, необходими за да гарантират прилагането им. Предвидените санкции трябва да бъдат ефективни, пропорционални и възпиращи.

Предвидени са санкции за:

• нарушаване на разпоредбите за реклама на медикаментозни фуражи (чл. 60а от закона):

– за физическо лице, което наруши разпоредбите глоба в размер от 5 000 до 10 000 лв., а при повторно нарушение глобата е в размер от 10000 до 15 000 лв.;

– за юридическо лице или едноличен търговец, се налага имуществена санкция в размер от 10 000 до 15 000 лв., а при повторно нарушение санкцията е в размер от 15 000 до 30 000 лв.;

• търговия на дребно с фуражи за животни, които не са предназначени за производство на храни в обекти, които не са регистрирани от Българската агенция по безопасност на храните (чл. 66):

– за физическо лице, което наруши разпоредбите глоба в размер от 1 000 до 3 000 лв., а при повторно нарушение глобата е в размер от 3 000 до 5 000 лв.;

– за юридическо лице или едноличен търговец, се налага имуществена санкция в размер от 3 000 до 5 000 лв., а при повторно нарушение санкцията е в размер от 5 000 до 10 000 лв.;

• нарушаване на разпоредбите за производство, съхранение, транспорт и пускане на пазара на медикаментозни фуражи (чл. 77г):

– за физическо лице, което наруши разпоредбите глоба в размер от 3 000 до 5 000 лв., а при повторно нарушение глобата е в размер от 5000 до 10 000 лв.;

– за юридическо лице или едноличен търговец, се налага имуществена санкция в размер от 5000 до 10 000 лв., а при повторно нарушение санкцията е в размер от 10 000 до 20 000 лв.;

• нарушаване на забраната за хранене на животни, отглеждани за производство на храни и животни, които не се отглеждат за производство на храни, включително и за животни с ценна кожа с медикаментозен фураж, който не е произведен от одобрен производител на медикаментозни фуражи:

– за физическо лице, което наруши разпоредбите глоба в размер от 3000 до 5000 лв., а при повторно нарушение глобата е в размер от 5000 до 10 000 лв.;

– за юридическо лице или едноличен търговец, се налага имуществена санкция в размер от 5000 до 10 000 лв., а при повторно нарушение санкцията е в размер от 10 000 до 20 000 лв.

Размерът на санкциите е определен на база тежестта на нарушението и съответната икономическа полза, която операторът ще получи при нарушаване на закона и изискванията на чл. 12 от Закон за административните нарушения и наказания и чл. 22 от Регламент (ЕС) 2019/4.

Въведените санкции са свързани с конкретни разпоредби от Закона, които към момента са регулирани от Наредба № 1 от 2014 г.

2. В проекта на Закон за изменение и допълнение на Закона за фуражите е обхваната регистрацията на обектите, в които се извършва търговия на дребно с храни за домашни любимци, което към момента е в обхвата на Закона за ветеринарномедицинската дейност. Предложената промяна се дължи на факта, че храните за домашни любимци са фуражи, а Законът за фуражите урежда обществените отношения в цялата фуражна верига.

3. Гарантиране прилагането на Регламент (ЕС) 2020/354 на Комисията от 4 март 2020 г. за съставяне на списък на предназначенията на фуражите, предназначени за специфични хранителни цели, и за отмяна на Директива 2008/38/ЕО (Регламент (ЕС) 2020/354), който се прилага от 25 декември 2020 г. Регламентът е приет на основание чл. 10, параграф 5 от Регламент (ЕО) № 767/2009.

С регламента се отменя Директива 2008/38/ЕО на Комисията от 5 март 2008 година за съставяне на списък на предназначенията на фуражите със специфични хранителни цели (Директива 2008/38/ЕО), която е въведена в националното законодателство с Наредба № 10 от 2003 г. за фуражите със специално предназначение (ДВ бр. 20/2003 г.), което води до необходимостта от изменение на чл. 11, ал. 3 от Закона за фуражите, на което правно основание е издадена наредбата.

С Директива 2008/38/ЕО беше съставен списък на предназначенията на фуражите за специфични хранителни цели. В част А на приложение I към Директива 2008/38/ЕО бяха уредени приложимите общи разпоредби за фуражите, предназначени за специфични хранителни цели. За фуражите, предназначени за специфични хранителни цели, изброени в част Б от приложение I към Директива 2008/38/ЕО са внесени изменения в разпоредбите относно основните хранителни характеристики и декларираните данни при етикетирането, за да се адаптират към новостите в научното и технологичното развитие и за да станат тези разпоредби по-лесно приложими и по-ясни.

Въз основа на гореизложеното списъкът на предназначенията на фуражите, предназначени за специфични хранителни цели беше актуализиран. От съображения за постигане на по-голяма яснота и един по-рационален подход, Директива 2008/38/ЕО е отменена и заменена с регламент, който не съдържа елементи, които да трябва да бъдат транспонирани от държавите членки в националното им законодателство.

Регламент (ЕС) 2020/354 има за цел да осигури хармонизиран подход във всички държави – членки на Европейския съюз, по отношение на фуражите със специално предназначение. Регламентът съдържа Списък на предназначенията на фуражите, предназначени за специфични хранителни цели. Съгласно чл. 9 от Регламент (ЕО) № 767/2009 фуражите, предназначени за специфични хранителни цели, могат да бъдат предлагани на пазара само ако тяхното предназначение е включено в списъка на предназначенията, съставен в съответствие с член 10 от същия регламент. Списъкът се поддържа от Европейската комисия, като фуражите със специално предназначение, които са предназначени за пускане на пазара на Европейския съюз трябва да отговарят на изискванията на Част Б от Приложението към Регламент (ЕС) 2020/354. Регламентът отменя Директива 2008/38/ЕО. Директивата е въведена с Наредба № 10 от 2003 г. за фуражите със специално предназначение, като въведените санкции в действащия Закон за фуражите не се променят.

С проекта на Закона за изменение и допълнение на Закона за фуражите ще се гарантира прилагането на пряко приложимото законодателство на Европейския съюз в сектора на фуражите.

Проектът на Закон за изменение и допълнение на Закона за фуражите е включен в Плана за действие на мерките, които произтичат от членството на Република България в ЕС през 2021 г. по мярка № 20.

С проекта на Закон за изменение и допълнение на Закона за фуражите се прави изменение и допълнения в Закона ветеринарномедицинска дейност (ЗВД), което имат за цел да се изключи от обхвата на ЗВД процедурата за регистрация на обектите, в които се извършва дейност търговия на храните за животни, които не се отглеждат за производство на храни, включително и за животни с ценна кожа, изменя се чл. 229, ал. 1 от ЗВД. С предложеното изменение и допълнение се гарантира, че Законът за фуражите урежда всички обществените отношения по цялата фуражна верига.

Предложените промени съответстват на разпоредбите на правото на ЕС.

**МИНИСТЪР-ПРЕДСЕДАТЕЛ:**

**Стефан Янев**